Document ID: 32014D0397

KOMISJONI RAKENDUSOTSUS,
25. juuni 2014,
millega pikendatakse tooteliiki 14 kuuluvates biotsiidides difetialooni ja difenaakumi kasutamise heakskiitmise otsuse kehtivusaega
(EMPs kohaldatav tekst)
(2014/397/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
ning arvestades järgmist:
(1)
Toimeained difetialoon ja difenaakum on lisatud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliiki 14 kuuluvates biotsiidides ning kooskõlas määruse (EL) nr 528/2012 artikliga 86 käsitatakse neid heakskiidetuna sama määruse alusel kooskõlas nimetatud direktiivi I lisas kehtestatud spetsifikatsioonide ja tingimustega.
(2)
Nende heakskiidu kehtivusaeg lõppeb vastavalt 31. oktoobril 2014 ja 31. märtsil 2015. Kooskõlas määruse (EL) nr 528/2012 artikli 13 lõikega 1 on kõnealuste toimeainete heakskiitmise otsuse uuendamiseks esitatud taotlused.
(3)
Arvestades seoses difetialooni ja difenaakumi kindlakstehtud riske ja nende omadusi, mille tõttu kõnealused toimeained võivad olla püsivad, bioakumuleeruvad ja mürgised või väga püsivad ja väga bioakumuleeruvad, tuleks nende heakskiitmise otsuse uuendamisele seada tingimus teha alternatiivse toimeaine või alternatiivsete toimeainete hindamine. Peale selle võib kõnealuste omaduste tõttu kõnealuste toimeainete heakskiitmise otsust uuendada ainult juhul, kui tõendatakse, et vähemalt üks määruse (EL) nr 528/2012 artikli 5 lõike 2 esimeses lõigus sätestatud tingimustes on täidetud.
(4)
Komisjon on algatanud uuringu riskivähendamismeetmete kohta, mida saab kohaldada antikoagulandina toimivate rodentitsiidide suhtes, eesmärgiga soovitada kõige sobivamaid meetmeid kõnealuste toimeainete omadustega seotud riskide vähendamiseks.
(5)
Uuring ei ole veel lõpule viidud ja kõnealuste toimeainete heakskiitmise otsuse uuendamiseks tuleks taotlejatele anda võimalus võtta oma taotluses arvesse uuringu tulemusi. Peale selle tuleks kõnealuse uuringu tulemusi arvesse võtta kõikide antikoagulandina toimivate rodentitsiidide heakskiitmise otsuse uuendamist käsitleva otsuse tegemisel.
(6)
Et hõlbustada kõikide antikoagulandina toimivate rodentitsiidide ja nende suhtes kohaldatavate riskivähendamismeetmete läbivaatamist ning nendega seotud riskide ja kasu võrdlemist, tuleks difetialooni ja difenaakumi hindamine edasi lükata, kuni on esitatud viimase antikoagulandina toimiva rodentitsiidi viimane heakskiitmise otsuse uuendamise taotlus. Viimaste antikoagulandina toimivate rodentitsiidide, nimelt brodifaakumi, varfariini ja naatriumvarfariini heakskiitmise otsuse uuendamise taotlused esitatakse eeldatavasti 31. juulil 2015.
(7)
Seepärast lõppeb taotlejate kontrolli alt väljas olevatel põhjustel difetialooni ja difenaakumi heakskiitmise otsuse kehtivusaeg tõenäoliselt enne selle uuendamist käsitleva otsuse vastuvõtmist. Seega on asjakohane pikendada kõnealuste toimeainete heakskiitmise otsuse kehtivusaega taotluste läbivaatamiseks piisava ajavahemiku võrra.
(8)
Välja arvatud heakskiitmise otsuse kehtivusaeg, jäävad kõnealused ained heakskiidetuks kooskõlas direktiivi 98/8/EÜ I lisas sätestatud spetsifikatsioonide ja tingimustega.
(9)
Käesoleva otsusega ette nähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA OTSUSE:
Artikkel 1
Tooteliiki 14 kuuluvates biotsiidides difetialooni ja difenaakumi kasutamise heakskiitmise otsuse kehtivusaega pikendatakse kuni 30. juunini 2018.
Artikkel 2
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 25. juuni 2014

Labels: 0
3
1
6